Informácia
o Agentúre pre obranné spôsobilosti, výskum, vývoj, obstarávanie a vyzbrojovanie (Európska obranná agentúra – EDA)

Európska rada v Thessalonikách 20. – 21. júna 2003 opätovne potvrdila úmysel vybudovať vlastné obranné spôsobilosti, prehĺbiť spoluprácu v oblasti výzbroje a výstroja a posilniť európsku priemyselnú a technologickú bázu s cieľom vytvoriť konkurencieschopný európsky trh s obrannými komoditami. 
V súčasnosti síce existujú viaceré organizácie v oblasti vyzbrojovania, výskumu, technológií a akvizícií (napr. OCCAR, WEAO, WEAG). Tieto však komplexne neriešia potreby EÚ a nie sú v nich zastúpené všetky ČK. Tento stav má odstrániť vytvorenie EDA, ktorá je zakotvená i v návrhu ústavy EÚ. 
EDA bude pôsobiť v štyroch základných oblastiach: 
-	vojenské spôsobilosti,
-	výskum, vývoj,
-	vyzbrojovanie a 
-	technologická základňa obranného priemyslu ( vytvorenie spoločného európskeho obranného priemyslu)
EDA bude podriadená generálnemu tajomníkovi/ vysokému predstaviteľovi EÚ (GT/VP SZBP) J. Solanovi.
EDA budú formálne tvoriť ministri obrany ČK EÚ, ktorí sa budú stretávať na zasadnutí GAERC. Na pracovnej úrovni budú ministrov obrany zastupovať nimi delegované osoby.
 EDA bude schválená právnym aktom, tzv. Joint Action 12. júla 2004 na zasadaní Európskej Rady vo formáte ministrov zahraničných vecí a členstvo v nej bude otvorené pre všetky ČK EÚ.
Hlavné úlohy EDA budú: 
•	identifikácia kľúčových problémov vyzbrojovania EÚ v súčinnosti s relevantnými orgánmi EÚ, ako napr. Politicko-bezpečnostný výbor (PSC), Vojenský výbor EÚ (EUMC), Vojenský štáb EÚ (EUMS) i národnými predstaviteľmi pre vyzbrojovanie (NAD),
•	vyhodnocovanie národných zámerov v oblasti vyzbrojovania a identifikácia možností medzinárodnej spolupráce na úrovni celej EÚ alebo skupiny štátov EÚ,
•	konsolidácia technologickej základne obranného priemyslu EÚ,
•	prepojenie bezpečnostného výskumu EÚ s národnými programami obranného výskumu.

Hlavným orgánom agentúry, s rozhodovacou právomocou, bude Riadiaci výbor (Steering Board), ktorého predsedom bude generálny tajomník/vysoký predstaviteľ EÚ (SG/HR). Každá krajina EÚ, ktorá bude členom EDA, bude mať jedného zástupcu v Riadiacom výbore agentúry, ktorý bude oprávnený zaviazať vládu danej členskej krajiny vo vzťahu k činnosti EDA ( členmi riadiaceho výboru v tomto formáte budú ministri obrany). Na zasadaniach Riadiaceho výboru môžu byť prítomní predseda vojenského výboru EU (EUMC) a národný riaditeľ pre vyzbrojovanie predsedajúcej krajiny.

Výbor môže rokovať aj v špecifickom formáte na úrovni národných riaditeľov pre vyzbrojovanie, národných riaditeľov pre obranný výskum a národných riaditeľov pre obranné plánovanie a politiku. Tento formát zodpovedá vnútornej štruktúre agentúry, ktorej rady tvorí oddelenie pre rozvoj obranných spôsobilostí, oddelenie pre obranný výskum a technológie, oddelenie pre vyzbrojovanie a oddelenie pre trh a obranný priemysel.

Personál Agentúry sa bude skladať z nasledovných skupín zamestnancov:
-	zamestnanci vyberaní priamo Agentúrou, pracujúci na základe zmluvy na dobu neurčitú,
-	zamestnanci vyberaní priamo Agentúrou, pracujúci na základe zmluvy na dobu určitú,
-	národní experti z členských krajín.

Pozn.: Predpokladá sa dĺžka pôsobenia v personále Agentúry v rozpätí maximálne 3-5 rokov.

Kľúčové medzníky vo vývoji EDA:
•	rozhodnutie Rady o zriadení európskej Agentúry pre oblasť rozvoja obranných kapacít, výskumu, obstarávania a výzbroje z 18. – 20. júna 2003,
•	vymenovanie vedúceho prípravného tímu na vytvorenie agentúry (Agency Establishment Team – AET; Nick WITNEY - bývalý GR medzinárodnej bezpečnostnej politiky MO V. Británie - 28. januára 2004),
•	predpokladané ukončenie mandátu AET – koniec roka 2004,
•	začatie plnenia základných funkcií od roku 2005,
•	dosiahnutie plnej operačnej schopnosti od roku 2006.

Súčasný stav v príprave Agentúry: 

Rada  ministrov  EÚ na svojom zasadnutí 14. júna 2004 schválila návrh Joint  Action (JA) zriaďujúcej Európsku obrannú agentúru pre oblasť rozvoja obranných  spôsobilostí, výskumu, akvizícií a vyzbrojovania (skrátene EDA). Na tomto zasadnutí došlo k politickej zhode v otázkach zásadného charakteru textu  JA.  Konečný  text JA, po formálnom dopracovaní právnou službou Rady EÚ, má byť formálne odsúhlasený na zasadnutí Rady ministrov EÚ dňa 12. júla 2004.  Týmto odsúhlasením sa vytvorí právny základ  na začatie prác ohľadom zriaďovania Agentúry, ktorá má začať fungovať už koncom roka 2004.

K rozhodovacím mechanizmom: 
Predbežný text Joint Action definuje ako hlavnú procedúru prijímania rozhodnutí v riadiacej rade hlasovanie kvalifikovanou väčšinou. (QMV – Qualified Majority Vote, zakotvený v ustanoveniach Zmluvy z Nice) alebo jednohlasnosti (v prípade hlasovania o rozpočte, ročný program a vzťahy s tretími krajinami). 
Pozn.: rozpočet sa bude schvaľovať na 3 ročné obdobie Európskou radou jednohlasne 
Pre rozhodovací mechanizmus Agentúry budú použité rovnaké pravidlá ako v ostatných oblastiach zmluvy. Podľa správy, napriek citlivému charakteru obranných otázok, neexistuje žiadny právny základ na výnimky, a je potrebné brať do úvahy požiadavku efektívnosti rozhodovania. 
V otázkach vnútorných záležitostí Agentúry (pracovný program, pravidlá a procedúry, organizačné zmeny, rozpočet /ročný/ etc.), s cieľom efektívnosti, bude aplikovaný QMV. 
V otázkach vonkajších vzťahov (napr. s tretími krajinami alebo MO) bude rozhodovať primárne Rada ministrov, pričom Riadiaca rada Agentúry rozhodne o spôsobe uskutočnenia týchto rozhodnutí pomocou QMV. V zásade však, kdekoľvek to bude možné, sa predpokladá  primárne dosiahnutie konsenzu bez potreby hlasovania.
Pri rozhodnutiach v otázkach substantívneho charakteru sa predpokladá, že budú predkladané formou analýz, vyhodnotení a pod., teda nebudú mať záväzný a donucovací charakter. Nebudú obsahovať nariadenia ani sankcie, budú mať skôr formu odporúčaní. Aj v týchto prípadoch sa bude primárne hľadať konsenzus, pričom bude možné tolerovať aj konštruktívne zdržanie sa ktorejkoľvek ČK. V prípade potreby (neráta sa však, že nastane často) bude možné použiť QMV. Právo ČK na konečné rozhodnutie v otázkach budovania vlastnej obrany však zostáva neporušené. Ráta sa so zachovaním „poistky“, tzv. emergency brake, ustanovenej v čl. 23 Zmluvy o EÚ, ktorá umožňuje ČK odvolať sa na závažné dôvody národného významu.
Okrem Riadiacej rady Agentúry návrh predpokladá aj s príležitostnou potrebou prijímania rozhodnutí v Rade ministrov EÚ :
-	v prípade že niektorá z krajín využila spomínanú poistku pri prijímaní rozhodnutia zásadného významu;
-	ak určité rozhodnutie presahuje kompetencie ministrov obrany (napr. dlhodobé priority týkajúce sa ESDP);
-	ak je potrebné dodať určitému rozhodnutiu politickú silu.

Dopad vzniku Agentúry pre obranné spôsobilosti, výskum, vývoj, obstarávanie a vyzbrojovanie (Európska obranná agentúra – EDA) na SR

Bude základným fórom na podporu európskej bezpečnostnej a obrannej politiky a výstavbu európskych obranných spôsobilostí. Plnohodnotná spolupráca s ňou bude mať významné ekonomické dopady. 
Pozn.: Očakáva sa, že bude podporovať a zlepšovať európsku spoluprácu vo vyzbrojovaní a obrannom výskume, vrátane riešenia záležitostí finančných priorít v tejto oblasti a problematiky rozvoja, harmonizácie pravidiel a regulácií týkajúcich sa európskeho trhu s obrannou technikou.    
	
	V nadväznosti na záujem SR participovať na činnosti Agentúry je potrebné vnímať skutočnosť, že účasť v Agentúre bude mať dve podoby. 
a) nominácia národného predstaviteľa do personálu Agentúry
b) účasť na konkrétnych programoch

Finančné dopady účasti SR na činnosti EDA

	Z účasti na činnosti EDA vyplynú pre SR nasledovné finančné implikácie: 

-	pravidelné  - účastnícky poplatok, ktorý sa bude v počiatočnej fáze hradiť z rozpočtu MO SR a v neskoršej fáze podľa miery zapojenia ďalších rezortov budú tieto adekvátne participovať na spolufinancovaní
-	nepravidelné – účasť na vybraných programoch